Wes-Kaapse Bloeddiens bly AfrikaansMoeders is van die mees algemene gebruikers van bloed weens komplikasies tydens geboorte. Foto: Argief. Die Wes-Kaapse Bloeddiens (WKB) het bevestig hy sal voortgaan om in Afrikaans te kommunikeer. Dit volg na die Suid-Afrikaanse Nasionale Bloeddiens (SANBD), wat die ander agt provinsies bedien, se besluit vandeesweek dat sy dokumente wat skenkers met elke skenking moet invul, voortaan slegs in Engels beskikbaar sal wees. Luidens ŉ verklaring deur die WKB maak Afrikaanssprekendes ongeveer 49,70% van die Wes-Kaapse bevolking uit en is ongeveer 41,4% van die provinsie se bloedskenkers Afrikaanssprekend. Daarom die besluit om sy brosjures en skenkervraelyste dus in Afrikaans en Engels beskikbaar te stel en nié met Afrikaans weg te doen soos die SANBD nie. “Ons wil graag al ons Afrikaanssprekende bloedskenkers gerus stel dat ons sal voortgaan om ons vraelyste, brosjures en advertensies in Afrikaans beskikbaar te hê,” het Michelle Vermeulen, skakelbeampte vir die WKB, gesê. Maroela Media het vroeër berig die SANBD het in reaksie op ŉ navraag van die Afrikanerbond gesê hy tree in pas met die Grondwet op deur Engels, in plaas van al 11 amptelike tale, as voorkeurtaal te gebruik vir bloedskenkvorms. Die SANBD glo die voortrek van net sommige amptelike tale kom op diskriminasie teen ander amptelike tale neer. Daarom word net Engels gebruik wat die “amptelike saketaal” sou wees. Die SANBD maak verder daarop aanspraak dat dit onprakties is om al 11 amptelike tale te gebruik, daarom word net Engels gebruik. Sy besluit om weg te doen met Afrikaans het egter talle Afrikaanssprekendes warm onder die kraag.